Der var viden på menuen, da Nordsøen Fri Fagskole, der får til huse i det gamle Motel Nordsøen i Hirtshals fredag havde inviteret alle de nordjyske kommuner til brunch. Formålet var god gammeldags reklame - for som ny skole skal man gøre opmærksom på sig selv. - Nu valgte alle de unge mennesker 1. marts, hvilken retning de vil efter sommerferien. Men der er også en stor gruppe, som ikke har valgt noget. Og det er dem, vi er et tilbud til, forklarer Peter Sundbæk, forstander på Nordsøen Fri Fagskole. - Og det er derfor, vi har inviteret kommunerne i dag, så de kan høre om tilbuddet. De sidder jo med en stor gruppe unge mennesker, som ikke kommer i gang med noget. Vil slå to fluer med et smæk Skolen skal have særligt fokus på det maritime område for på den måde at spille sammen med det lokale erhvervsliv. Den frie fagskole er for alle, der har afsluttet 9. klasse og skal være en alternativ vej ind på arbejdsmarkedet for de unge. - Der er nogle unge mennesker, der har behov for at få en ekstra chance. Og så mangler vi jo også unge mennesker indenfor erhvervene her på havnen for eksempel, forklarer fortandenderen. - Så vi vil gerne slå to fluer med et smæk. Give nogen en ekstra chance, samtidig med at vi gerne vil hjælpe erhvervslivet i Hirtshals og andre steder i landet med at få unge mennesker til at vælge en erhvervsmæssig vej, siger Peter Sundbæk. Skal kende til tilbuddet På fredagens møde var flere kommunale uddannelses- og erhvervsvejledere, der i fremtiden kan henvise de unge til den frie fagskole. - For at være sikker på, at vi kender til de forskellige tilbud, der er i og omkring kommunen, så giver det rigtig god mening for os at deltage og høre om det, lød det fra Anetta Louise Kronborg, uddannelses- og erhvervsvejleder i Hjørring Kommune.

Referat:
Nordsøen Fri Fagskole skal være et tilbud til de unge, der ikke passer helt ind i de eksisterende ungdomsuddannelser.